  Наталья Тетерина Удмуртилэн шоркарез Россиысь каръёслэн экологи ласянь азинсконзыя лыдметын жуг-жагез утялтонъя нырысетӥ луиз, Глазкар витетӥ интыын. Озьы ик элькунмылэн уйпал карез вулэн ӟечлыкезъя витетӥ инты басьтӥз. Со сярысь Удмуртиысь Инкуазь узырлыкъя но инкуазез утёнъя министерстволэн пресс-службаез ивортэ. Ижкарын жуг-жагез люкылыса бичан шаплы вӧлме. Сое кылем гужем Ижкарын кун тӧрлыкъёсын, мер огазеяськонъёсын но жагез утялтӥсь-быдтӥсьёсын пумиськыку Гринпислэн ӧнерчиосыз но пусйизы. Туннэ нуналлы Удмуртилэн шоркараз 1 сюрс 115 нимысьтыз контейнеръёс пуктэмын. 1 сюрс 50-эз соос пӧлысь пластмассалэсь тӥрлыкъёслы, 49 экоконтейнеръёс кышкытлык вайись кылем-мылемъёслы чакламын, 15-ез — кулэтэм кагазлы но одӥгез пияла бичанлы. Озьы ик люкылыса жуг-жагез бичало Глазкарын но Дэри ёросын. Матысь дыре та амал Вотка карын но ужаны кутскоз. Со сяна, элькунысь одӥг предприятие нырысетӥ но кыкетӥ классъем кышкытлыко жагез бичаны экоконтейнеръёс поттыны кутскиз. Сарапул трактын чурыт жуг-жагез люканъя полигонэз ворсан ужъёс азьланьтӥсько. Отчы 10,5 миллион кубометр мында жаг ворттэмын. Ӵектосэз быдэстон понна 128 миллион манет кошкоз. Тулыс 2018-тӥ арын полигонын турын киземын луоз. Со понна жуг-жаг бичам инты вылтӥ горд сюйлэсь ву пыӵантэм инъет кылдытозы, со вылэ мерттӥськымон музъем вӧлдозы. Глазкарын Россиысь нырысетӥ каръёс пӧлын кошкись вуосты хлорен интые ультрафиолет сиосын чылкытато. Вуэз Сянино гурт палась музъем улысь кыско. Тегъёс: Ижкар Удмуртия жуг-жаг Глазкар Мерлык инкуазь  